Putin overtar Wagner-soldatene i Afrika
Den russiske staten overtar Wagner-gruppens leiesoldater i Afrika. De tilbyr afrikanske land militær hjelp i bytte mot politisk innflytelse og råvarer. – Vi fortsetter å jobbe i Afrika, og vi fortsetter å jobbe i Belarus. Vi fortsetter å jobbe for Russlands beste, sa Anton Jelizarov nylig. Han er veteran i den private hæren Wagner-gruppen, med erfaring fra krigene i Ukraina, Syria og flere afrikanske land. Nå er han en av lederne i det russerne kaller Afrikakorpset. Mye tyder på at denne styrken overtar Wagners rolle i Afrika. I juni i fjor ledet den tidligere Wagner-sjefen Jevgenij Prigozjin et mislykket kupp i Russland. Han omkom da flyet hans styrtet i august. Etterpå var det stor usikkerhet rundt hva som ville skje med gruppen. Leiesoldatene var aktive i Ukraina. Men Prigozjin hadde også avtale med en lang rekke afrikanske presidenter. Jobbene i Afrika spente fra å ta vare på presidenters sikkerhet til å bekjempe islamistiske opprørere.  Det ble anslått at Wagner hadde rundt 5000 soldater i Afrika. Gru overtar Flere forskere mener at russernes militære etterretning (Gru) har overtatt etter Wagner i Afrika. Både soldatene og kontraktene er de samme, men nå har den russiske staten mer direkte kontroll. I en fersk rapport skriver forskere fra Royal United Services Institute (RUSI) at leiesoldatene i Afrika er en viktig del av Kremls politikk.  USAs militære i Afrika står bak nettstedet Africa Defence Forum (ADF). De ser også Afrikakorpset som en ren arvtager etter Wagner.  Tar Frankrikes plass Det er særlig i beltet sør for Sahara at Wagner var aktive. I land som Mali og Tsjad har det vært en langvarig kamp mot islamistiske grupper. Lenge fikk statene hjelp av sin gamle kolonimakt, Frankrike. Men franskmennene ble aldri populære. For mye ved dem minner om kolonitiden. For russerne er historien en annen. Under den kalde krigen bidro Sovjetunionen aktivt med støtte i flere av landene. Det var en del av kampen om innflytelse. Flere analytikere mener Russland har glede av den historiske rollen nå. Etter angrepet på Ukraina har Vesten forsøkt å isolere Vladimir Putins regime. Han har fått støtte fra flere afrikanske land, mange av dem med bånd til Wagner. Gullgruver og vold Mens Wagner var Prigozjins private hær, byttet de tjenestene sine i Afrika mot rett til å drive gull- og diamantgruver og andre lønnsomme aktiviteter. Amerikanerne bak ADF er åpenbart negative til Afrikakorpset. De minner om at navnet er det samme som Hitler ga sin hær i Nord-Afrika.  Gruvedrift i Afrika har lenge vært usedvanlig brutalt. Mange av gruvene er små, uavhengige virksomheter. De selger verdiene de finner, til større, internasjonale bedrifter. I mange år har kriminelle gjenger og terrorister kjempet om kontrollen av gruvene. I oktober i fjor skal russiske soldater ha kjempet rundt en gullgruve i Den sentralafrikanske republikk. Kampene varte i fem dager og beskrives som en massakre. Langsiktig strategi Forskerne ved RUSI legger vekt på at Putin har hatt en langsiktig strategi i Afrika, både for å få «venner» og for å få tilgang på ressurser. Russerne har investert og gitt lån i mange land de ti siste årene. De har også tatt opp igjen kontakten med politikere og andre som fikk stipender for å studere i Sovjetunionen. Sommeren 2023 arrangerte Putin et russisk-afrikansk toppmøte. Hjalp med kupp En av Wagners første vellykte jobber var i Mali. Etter at regjeringen i Mali inngikk en fredsavtale med opprørere i 2015, sendte FN fredsbevarende styrker. Disse ble ledet av Frankrike. Soldatene kjempet mot islamistiske terrorister. Russland jobbet aktivt for at Mali skulle bryte med FN-styrkene. Da hæren grep makten i august 2020, var to av lederne oberster som akkurat hadde kommet hjem fra kurs i Russland. Et nytt kupp, året etter, åpnet for at russiske leiesoldater reiste til Mali. Den nye regjeringen kastet ut FN-styrkene. Ifølge forskerne har Gru store ambisjoner i Afrika. Men de sliter med å nå målene sine. De britiske forskerne mener at Afrikakorpset ønsket 40.000 soldater. Men det målet skal ha blitt halvert før nyttår. 
Den russiske staten overtar Wagner-gruppens leiesoldater i Afrika.  Forskere mener at den militære etterretningstjenesten (GRU) i Russland har overtatt etter Wagner. GRU har mer direkte kontroll og har omdøpt gruppen til Afrikakorpset.  Wagner byttet militære tjenester mot rett til å drive gruvedrift i Afrika. 